“તને પેલો બર્નાબ ક્રિસોલયા યાદ છે, કેરિટા? સાજો થયા પછી પોતાને ઘેર પાછો ફરતી વખતે એ કેવો ખુશખુશાલ હતો! એક બુઢ્ઢી માને છોડીને બીજું કોઈ જ બચ્યું ન હતું એનું તો! એ ઘેર પહોંચ્યો એના થોડા સમયમાં જ એની મા પણ મૃત્યુ પામી. મનિલાની સડકો પરથી એને રખડુ તરીકે પકડી લેવામાં આવેલો. જીવવા માટે એને અહીં પાછા ફરવું પડેલું. અહીં રહેવાનો એને કોઈ જ અધિકાર ન હતો! પણ અમે ક્યુલિઅનવાસીઓ, અહીં બેઠાં મનિલામાં એની કોઈ મદદ કરી શક્યા નહીં! તું ત્યાં હોત તો એને મદદ કરી શકી હોત. ફેડરિકો આરંગ એના કુટુંબમાં પાછો ફરી રહ્યો છે. તું જઈશ એ પછી કારમન પણ તારી પાછળ-પાછળ જ આવી રહી છે. એના ઠૂંઠા હાથ સાથે એ કઈ રીતે જીવશે ત્યાં? અહીં તું જે કરી રહી છે, એના જેટલું જ મહત્વનું એ કામ પણ છે, કેરિટા.”